
A Bükkaranyosi Aranyszarvas Vadásztársaság, mint a terület vadászatra jogosultja az alábbiakban tájékoztatja Önt a mezőgazdasági haszonnövényekben keletkezett vadak által okozott károk és azok ügyintézésével, kártérítésével kapcsoltban:
A vadkár fogalma
A vadkár fogalmát a vad védelméről, a vadgazdálkodásról, valamint a vadászatról szóló 1996. évi LV. törvény (továbbiakban Vtv.), illetve a végrehajtásának szabályairól szóló 79/2004. (V. 4.) FVM rendelet (továbbiakban: végrehajtási rendelet) határozzák meg alábbiak szerint.
A Vtv. 75. § (2) bekezdése szerint vadkárnak minősül „a gímszarvas, a dámszarvas, az őz, a vaddisznó, valamint a muflon által a mezőgazdaságban és az erdőgazdálkodásban, továbbá az őz, a mezei nyúl és a fácán által a szőlőben, a gyümölcsösben, a szántóföldön, az erdősítésben, valamint a csemetekertben okozott kár tíz százalékot (a továbbiakban: természetes önfenntartási érték) meghaladó része.”

A természetes önfenntartási érték tehát nem tekinthető vadkárnak, károkozás esetén a kártérítés mértékénél ezt az arányt figyelembe kell venni.

A végrehajtási rendelet pontosítja a vadkár fogalmát, a rendelet 82. § (2) bekezdése a következőképpen fogalmaz: „mezőgazdaságban okozott vadkár a vad táplálkozása, taposása, túrása vagy törése következtében a szántóföldön, a gyümölcsösben és a szőlőben a mezőgazdasági kultúra terméskiesését előidéző károsítás.” tehát csakis az olyan károsítás tartozik a fogalom alá, amely a mezőgazdasági kultúra terméskiesését okozza.
Mikor lehet vadkárt bejelenteni?
1. őszi gabona: október 1. - augusztus 15.
2. tavaszi gabona: március 1. – július 31.
3. kukorica: április 15. - november 30.
4. burgonya: április 15. - október 15.
5. napraforgó, szója: április 15. - szeptember 30.
6. borsó: március 1. - augusztus 30.
7. szőlő, gyümölcsös: egész évben
8. őszi káposztarepce: augusztus 20.-június 30.

Kit terhel a felelősség?
A Polgári Törvénykönyvről szóló 2013 évi V. törvény szerint a vadász-ható állat által okozott kárért alapvetően az a vadászatra jogosult személy felelős, akinek a vadászterületén a károkozás történt.  A felelősség alól mentesülhet, ha bizonyítja, hogy a kárt ellenőrzési körén kívül eső elháríthatatlan ok idézte elő. 
.Kármegelőzési kötelezettség
A vadászatra jogosult kötelességei:
· vad általi károkozás vagy a károkozás veszélyének észlelése esetén a föld használóját haladéktalanul értesíteni; 
· fokozott vadkárveszély esetén a vad riasztásáról gondoskodni, valamint a vadkárral veszélyeztetett területre megfelelő számú és típusú, a vadkár megelőzését vagy elhárítását szolgáló vadgazdálkodási berendezést elhelyezni; 
 A föld használójának kötelezettségei
· a vadkárok, valamint a vadban okozott károk megelőzése érdekében a vadkár elhárításában, illetve csökkentésében a vadászatra jogosulttal egyeztetett és a károk elhárítására vagy csökkentésére alkalmas módon közreműködni; 
· a károsodás vagy a károkozás veszélye esetén a vadászatra jogosultat haladéktalanul értesíteni és tájékoztatni; 
· a vadállomány kíméletéről megfelelő eljárások alkalmazásával gondoskodni.
· vadkárelhárító vadászatra tekintettel megfelelő mezőgazdasági kultúra termesztése, vadriasztó eszköz használata
A kár megállapítása:
· A kár megtérítése iránti igényünket, annak bekövetkezésétől, illetve észlelésétől számított öt napon belül írásban szükséges közölni a kárért felelős személlyel. 
· Ha e közléstől számított öt napon belül nem jön létre egyezség a kár megtérítéséről és a kártérítés mértékéről a felek között, akkor a károsult a területileg illetékes jegyzőnél kérelmezheti az kárfelmérési eljárás lefolytatását, ilyen esetben a jegyző szakértőt rendel ki. 
· Ha létrejön az egyezség, és az megfelel a jogszabályokban foglalt feltételeknek, a jegyző határozatba foglalja és jóváhagyja az egyezséget.
· Ha az egyezség valamely okból nem jönne létre, a jegyző megszünteti az eljárást, a károsult ilyen esetben az eljárást megszüntető végzés véglegessé válásától számított 30 napon belül kérheti a bíróságtól kárának megtérítéséről való döntést. E határidő elmulasztása jogvesztést eredményez, azaz később már nem indítható per a kár megtérítése iránt.

A vadkár mértéke csak a jogszabályban erre meghatározott jogvesztő határidőn belül előterjesztett keresetben vitatható. 

Földtulajdonos által megelőlegezendő eljárási költség:
1.) Eljárási illeték: 3000,- Ft, melyet illetékbélyegben kell leróni a benyújtott kérelmen
2.) Szakértői díj
 


Vadásztársaságunkat értesítheti a 70/ 589-0834, 70/373-9033 telefonszámokon

bejelentést tehet (területi illetékesség szerint)  :
Kisgyőri Közös Önkormányzati Hivatal, dr. Czikóházi – Mihály Tilda jegyző, tel:/476-352
Emődi Polgármesteri Hivatal, Tóthné Bodnár Irén címzetes főjegyző tel: 46/476-206
Mályi Község Polgármesteri Hivatal: Polgáriné dr. Dsupin Nóra  jegyző, tel:46/529-122
Nyékládházai Polgármesteri Hivatal Molnárné dr.Ducsai Dalma jegyző tel: 46/391-450

Bükkaranyosi Aranyszarvas Vt
